CELEX: 22013A0718(01)
Language: ro
Date: 2013-07-18 00:00:00
Title: Acord între Comunitatea Europeană și Regatul Danemarcei privind competența judiciară, recunoașterea și executarea hotărârilor judecătorești în materie civilă și comercială

18.7.2013   
            
            
               RO
            
            
               Jurnalul Oficial al Uniunii Europene
            
            
               L 195/1
            
         Acord între Comunitatea Europeană și Regatul Danemarcei privind competența judiciară, recunoașterea și executarea hotărârilor judecătorești în materie civilă și comercială
   În conformitate cu articolul 4 din Acordul din 19 octombrie 2005 între Comunitatea Europeană și Regatul Danemarcei privind competența judiciară, recunoașterea și executarea hotărârilor judecătorești în materie civilă și comercială (1) (denumit în continuare „acordul”), încheiat prin Decizia 2006/325/CE a Consiliului (2), ori de câte ori se adoptă măsuri de punere în aplicare în temeiul articolului 74 alineatul (2) din Regulamentul (CE) nr. 44/2001 al Consiliului din 22 decembrie 2000 privind competența judiciară, recunoașterea și executarea hotărârilor în materie civilă și comercială (3), decizia Danemarcei de a pune în aplicare sau nu conținutul unor astfel de măsuri trebuie notificată Comisiei.
   Regulamentul de punere în aplicare (UE) nr. 1142/2011 al Comisiei de stabilire a anexelor X și XI la Regulamentul (CE) nr. 4/2009 al Consiliului privind competența, legea aplicabilă, recunoașterea și executarea hotărârilor și cooperarea în materie de obligații de întreținere (4) a fost adoptat la 10 noiembrie 2011. În conformitate cu articolul 3 alineatul (2) din acord, Danemarca a notificat deja Comisia, prin scrisoarea din 14 ianuarie 2009, cu privire la decizia de a pune în aplicare dispozițiile Regulamentului (CE) nr. 4/2009 al Consiliului (5), în măsura în care acest regulament modifică Regulamentul (CE) 44/2001 (6).
   În conformitate cu articolul 4 din acord, Danemarca, prin scrisoarea din 11 ianuarie 2012, a notificat Comisiei decizia de a pune în aplicare dispozițiile Regulamentului de punere în aplicare (UE) nr. 1142/2011. Aceasta înseamnă că dispozițiile Regulamentului de punere în aplicare (UE) nr. 1142/2011 se vor aplica relațiilor dintre Uniunea Europeană și Danemarca.
   În conformitate cu articolul 4 alineatul (4) din acord, notificarea trimisă de Danemarca generează obligații reciproce între Danemarca și Uniunea Europeană. Prin urmare, Regulamentul de punere în aplicare (UE) nr. 1142/2011 este un amendament la acord în măsura în care modifică Regulamentul (CE) nr. 44/2001, astfel cum a fost modificat prin Regulamentul (CE) nr. 4/2009, și este considerat ca fiind anexat la acesta.
   În sensul articolului 4 alineatul (3) din acord, punerea în aplicare în Danemarca a Regulamentului de punere în aplicare (UE) nr. 1142/2011 poate avea loc pe cale administrativă, în temeiul secțiunii 9 din Legea nr. 1563 emisă de Danemarca la 20 decembrie 2006 cu privire la Regulamentul Bruxelles I. Măsurile administrative necesare au intrat în vigoare la 11 ianuarie 2012.
   
      (1)  JO L 299, 16.11.2005, p. 62.
   
      (2)  JO L 120, 5.5.2006, p. 22.
   
      (3)  JO L 12, 16.1.2001, p. 1.
   
      (4)  JO L 293, 11.11.2011, p. 24.
   
      (5)  JO L 7, 10.1.2009, p. 1.
   
      (6)  JO L 149, 12.6.2009, p. 80.